400 har skrevet under på protest: Alligevel flytter Middelfart Sparekasse | Tørring Folkeblad | Ugeavisen.dk
Du er her: Forside - Tørring Folkeblad - 400 har skrevet under på protest: Alligevel flytter Middelfart Sparekasse
Middelfart Sparekasse holder fast i, at de vil flytte fra Uldum, sandsynligvis til efteråret. Arkivfoto: Michael Svenningsen
400 har skrevet under på protest: Alligevel flytter Middelfart Sparekasse
08. maj 2019 kl. 08:07
Uldum-borgere har forgæves forsøgt at overbevise Middelfart Sparekasse om at blive i byen. Nu vil bank-borgergruppe forsøge at få et andet pengeinstitut til Uldum.
Uldum: På trods af 400 underskrifter, én sang-happening og en håndfuld læserbreve og facebookopslag, holder Middelfart Sparekasse fast i sin beslutning om at flytte deres filial fra Uldum til Tørring.
Det har en selvbestaltet gruppe af Uldum-borgere, der er utilfredse med bankens beslutning, måtte erkende, efter de sidste uge var til møde med den øverste ledelse af Middelfart Sparekasse. Her præsenterede de blandt andet omkring 400 underskrifter fra Uldum-borgere, som overvejer at skifte pengeinstitut, hvis Middelfart Sparekasse flytter fra Uldum, men lige lidt hjalp det.
- Vi må erkende, at det bliver op ad bakke at få Middelfart Sparekasse til at blive. Det betyder ikke, at indsatsen har været forgæves. Jeg tror da nok, at vores protester gør om ikke en forskel, så et indtryk på banken, lyder det fra højskoleforstander Kurt Villumsen, der sammen med Steffen Therkelsen og Claus Due repræsenterede borgergruppen ved mødet.
Langt færre filialer
Fra sparekassens side var administrerende direktør Martin Baltser samt underdirektør Peter Møller mødt op. De er imponerede over det store engagement i Uldum omkring sparekassen omend den ikke kommer som den store overraskelse.
I følge Martin Baltser var der, da Middelfart Sparekasse i 1995 kom til Uldum, cirka 2200 forskellige bankfilialer fordelt over landet. I dag er der cirka 800. Samtidig er antallet af kundebesøg i filialerne faldet betragteligt.
- Så der er sket en betydelig udvikling på den front, samtidig med, at der er sket en udvikling i og omkring Uldum. Allerede da Tørring mistede sin sidste bank for knap fire år siden, overvejede vi at flytte, men udskød beslutningen til nu, hvor vi alligevel skulle se på ejendomsforholdene i Uldum, forklarer Martin Baltser og forsætter:
- Når vi kigger på vores forretningsmuligheder på den lange bane og muligheden for at bevare to filialer i Hedensted Kommune, så er det den rigtige beslutning at flytte til Tørring, også selvom vi er kede af det på Uldums vegne.
Barsler med borgermøde
Borgergruppen er nu gået i gang med at undersøge, om det er muligt at få et andet pengeinstitut til byen. Kan det ikke lade sig gøre, vil de indkalde til borgermøde omkring byens fremtidige samarbejde med Middelfart Sparekasse og hvilke muligheder, der eventuelt kan ligge i sparekassens ejendom på Søndergade.